«SKAM»: Julie Andem er tidligere kjent for å ha skapt og utviklet NRK-serien «Skam», som har hatt internasjonal suksess. Foto: Daniel Nilsen McStay

Julie Andem signerer med HBO: – Jeg er smigret

Kvinnen bak NRKs internasjonale suksess «Skam» har inngått en avtale med strømmetjenesten.

Oppdatert 4. oktober 2019

Det bekrefter serieskaperen Julie Andem (37) til VG.

– Jeg er smigret, stolt og full av ærefrykt, sier Andem til VG.

Detaljene i avtalen mellom HBO og Andem er foreløpig ikke kjent – utover at Andem skal produsere og utvikle innhold for strømmetjenesten.

– Kan du si noe mer om innhold i det du skal lage? Eventuelt hvilke rolle du skal ha der?

– Jeg er på en overall deal, svarer Andem.

Television Business International melder at kontrakten mellom HBO og Andem skal vare i to år, men dette ønsker ikke 37-åringen hverken å bekrefte eller avkrefte.

Julie Andem er tidligere kjent for å ha skapt og utviklet NRK-serien «Skam», som har hatt internasjonal suksess. Siden har Andem takket ja til å regissere og utvikle den amerikanske versjonen av serien.

VG har vært i kontakt med HBO som ikke ønsker å kommentere saken.

Publisert: 04.10.19 kl. 22:03 Oppdatert: 04.10.19 kl. 23:38

Mer om HBO Skam NRK Strømmetjenester